奉答聖俞達頭魚之作
作者：歐陽修
朝代：宋

paragraphs: 吾聞海之大，物類無窮極。
蟲蝦淺水間，蠃蜆如山積。
毛魚與鹿角，一龠數千百。
收藏各有時，嗜好無南北。
其微既若斯，其大有莫測。
波濤浩渺中，島嶼生頃刻。
俄而沒不見，始悟出背脊。
有時隨潮來，暴死疑遭謫。
海人相呼集，刀鋸爭剖析。
骨節駭專車，鬚芒侔劒戟。
腥聞數十里，餘臭久乃息。
始知百川歸，固有含容德。
潛奇與祕寶，萬狀不一識。
嗟彼達頭微，誰傳到京國。
乾枯少滋味，治洗費炮炙。
聊茲知異物，豈足薦佳客。
一旦辱君詩，虛名從此得。